Politiet måtte onsdag aflive en hund med tjenestepistol efter en slåskamp mellem flere unge mænd i Bispehaven i det vestlige Aarhus.

Det oplyser Østjyllands Politi.

Det hele kulminerede, da en 25-årig mand ankom til stedet, trak en kniv og stak både en 18-årig og en hund.

Hunden lå efterfølgende voldsomt såret på jorden, og i en video, som Ekstra Bladet har fået fat i, kan man se, at to betjente står ved siden af den lidende hund.

Den ene betjent løber ned til personen, der videofilmer dramaet, og beder ham om at blive stående.

Den anden betjent sigter efterfølgende på hunden, der i mellemtiden har kravlet nogle meter.

Betjenten løfter sin tjenestepistol og skyder hunden, men det var ikke nok. Hunden bevæger sig stadig efter skuddet, så betjenten skyder én gang mere - det andet skud dræber endegyldigt den lidende hund.

Ekstra Bladet har flere gange torsdag talt med Østjyllands Politi, der i en pressemeddelelse skriver følgende:

'Hunden, der var blevet stukket, lå på jorden og var så ilde tilredt, at betjentene var nødsaget til at aflive den ved brug af tjenestevåben. Hunden er nu blevet afhentet og kørt væk fra stedet.'

Du kan se den dramatiske video øverst i artiklen.

På gerningsstedet

Den 25-årige gerningsmand, der stak både den 18-årige og hunden, befandt sig stadig på gerningsstedet, da politiet ankom onsdag kort efter klokken 17. Han blev derfor anholdt og kørt væk.

Den 25-årige mand fremstilles torsdag i grundlovsforhør for lukkede døre ved Retten i Aarhus. Her sigtes han ifølge Ekstra Bladets oplysninger for grov vold.

Der har siden onsdag aften floreret en del kritik af politiets fremgangsmåde, da en betjent aflivede den knivsårede hund med sin tjenestepistol på gerningsstedet ved boligblokkene i det socialt belastede Bispehaven i Aarhus Vest.

- Beslutningen om at aflive hunden på stedet blev truffet på baggrund af omstændighederne på stedet og hundens tilstand. Jeg vil ikke kommentere sagen yderligere, siger vicepolitiinspektør hos Østjyllands Politi, Lennart Rosenberg Glerup, til Ekstra Bladet.

Klokken lidt i 14 torsdag var grundlovsforhøret med fremstilling af den voldssigtede, 25-årige mand stadig ikke afsluttet.

Nedenfor kan du blandt andet se billeder af nogle af de mange betjente, der arbejdede i Bispehaven onsdag aften efter episoden.

Oplysninger om sagen kan gives til politiet på telefon 114.

Artiklen opdateres